
ȘI EI MERITĂ O ȘANSĂ!... 

În zarva copiilor, Adi pare o statuie. Are ochii senini şi este mereu cu zâmbetul pe buze. Mâinile colegilor lui se agită în aer, în disperarea lor de a-i atrage atenţia doamnei învăţătoare. Adi ridică timid două degeţele, ajutat de asistentul lui, Cătălina.

· „Copii, cum este vremea astăzi?”, răsună clar vocea doamnei învățătoare.

· „Înnorată”, spune tare şi răspicat un copil. 

· „Hai să citim ce scrie pe panou”, le cere doamna învăţătoare elevilor săi. 

· „Fiecare persoană este unică în felul ei”. Ce înseamnă acest lucru?”


Adi îşi priveşte învăţătoarea insistent, semn că este pregătit să răspundă. Doamna învățătoare îi dă cuvântul. Copilului îi tremură vocea. Asistentul îi şopteşte răspunsul la ureche. 


- „Suntem diferiţi!”, spune el tare, cu pieptul în faţă. Învăţătoarea îl felicită. Adi zâmbeşte larg. Este fericit.


Băiatul are 10 ani şi este în clasa a II-a. După numeroase drumuri prin spitale, pe la doctori care-i spuneau mamei că îşi va reveni după ce va mai creşte puţin, avea să vină şi diagnosticul final: autism: „Am ieşit din şoc, am început să ne documentăm şi apoi ne-am apucat de treabă. L-am înscris pe Adi într-o școală din învățământul de masă”, spune Claudia Ursu, mama lui Adi. Aceasta este extrem de mândră de băiatul ei: „Este foarte inteligent, pasionat de cifre, de şah, de culori şi, de când a venit aici, a început să se joace cu copiii. De fapt, îmi spune mereu: „Am un obiectiv important!”. Suntem siguri că se află pe drumul cel bun. Se poate concentra mai mult acum, scrie, vorbeşte în propoziţii, răspunde, a făcut progrese uriaşe de când este printre copii fără probleme”, spune mama lui cu mândrie, şi lacrimile îi conturează chipul obosit.


Cei mici au început un alt joc, în perechi. Învăţătoarea îi priveşte cu drag. Adi îşi așează adidaşii pe farfuriuțele albastre, din plastic şi îşi târăşte picioarele de la un capăt la altul al sălii, luându-se la întrecere cu colega sa, Ioana. Au ajuns în acelaşi timp. Fetiţa îl felicită, iar băiatul îi zâmbeşte îmbujorat. 


- „Stăm 8 ore cu elevii în şcoală. Acum am devenit deja prieteni. Avem afişat pe un carton ce activități derulăm pe ore, în fiecare zi. Dacă până acum se întâmpla să depăşim o activitate cu cinci minute sau să se schimbe ceva în orarul afişat, era dezastru. Adi începea să plângă, să dea din mâini și cu greu îl puteam linişti. De fiecare dată însă, cu răbdare, îi explicam de ce s-a întârziat şi după câteva luni era de nerecunoscut. Am aşezat în clasă un panou pe care am trecut rubrica Noutăţi. Fiecare copil trebuie să treacă acolo dacă a întâlnit pe cineva, dacă a văzut ceva neobişnuit sau dacă a citit ceva ce nu ştia. Orice e nou în viaţa lor. Am rămas plăcut surprinsă să îl văd pe Adi aproape în fiecare zi, folosindu-se de rubrica aceasta pentru a spune în cuvinte puţine ce a mai descoperit el. Este o fire curioasă care face progrese mari”, mărturisește d-na  învăţătoare.


Victor a fost unul dintre copiii din clasă care s-au apropiat de Adi: „La început a fost mai greu, pentru că mă gândeam că mă va lovi, mai ales că dădea mult din mâini. Eu ştiu că el este diferit, dar se va face bine. Mă mai supără uneori că nu îmi răspunde atunci când îl întreb ceva, dar în rest, ne-am obişnuit unul cu celălalt”, spune băiatul subţirel şi-l ia afectuos pe după umăr pe Adrian. 


Au înţeles însă cu toții, ajutaţi de învăţătoare, dar şi de părinţii lor, că Adi este un copil special care are nevoie de prieteni şi de sprijin. 
DREPT LA FERICIRE... 

Cristina Arsenie se străduiește în fiecare zi să-i facă o viață frumoasă fiului ei, Mihai, care a împlinit de curând 19 de ani și suferă de sindrom Down.


„Mihai este un copil extraordinar și afectuos. M-am străduit să îi ofer cea mai bună educație și cel mai bun mediu pentru dezvoltare și formare într-o școală de masă. Am refuzat instituționalizarea pentru că am citit în cărțile de specialitate că nu era benefică pentru fiul meu. Ca mamă singură nu mi-a fost ușor deloc. Am găsit oameni minunați care m-au ajutat mult, medici și dascăli deopotrivă. La grădinița pe care a urmat-o Mihai am găsit oameni deosebiți, sufletiști și adevărați. După terminarea gimnaziului, am trecut prin testarea națională, examen adaptat la puterea de învățare a lui Mihai. Media obținută ne-a permis să ne înscriem la un liceu tehnologic. Așa că Mihai a reușit să urmeze cursurile liceale cu sprijinul unor oameni minunați!”, spune doamna Arsenie. 


Colegii de școală l-au ajutat mult, i-au dat temele, au colaborat excelent, deși au fost și momente grele, mai ales în clasele mai mari, când Mihai nu a reușit să socializeze la nivelul celorlalți din cauza dificultăților inerente dezvoltării emoționale ale unui tânăr cu sindrom Down. Spre fericirea tuturor, Mihai a absolvit cu succes examenul de bacalaureat.  


Una dintre marile provocări pentru părinții care au copii cu sindrom Down este aceea de a găsi un sens al existenței acestora după terminarea liceului.


Mihai s-a înscris la un centru educațional care se ocupă în mod special de copiii cu Sindrom Down. Specialiștii de aici se străduiesc, cu resurse puține, să le facă un program cât mai diversificat. Mihai a participat la mai multe competiții sportive pentru persoane cu dizabilități. Îi place mult sportul, face înot și atletism. Este de asemenea pasionat și de arta fotografiei.


A urmat cursuri de web - designer, dar nu pentru a face performanță, ci pentru a învăța să folosească un computer acasă și pentru a învăța un limbaj de programare suficient de dezvoltat pentru a putea comunica pe rețelele de socializare. De altfel, și-a deschis și o pagină pe Facebook unde comunică cu prietenii lui. 


„Sunt o mamă fericită. Îl iubesc mult pe Mihai. M-am străduit să nu-l văd ca pe un copil bolnav și să ajut în acest fel societatea să-l vadă ca o persoană care merită apreciată”, mărturisește mama lui Mihai. 


El trăiește și o frumoasă poveste de dragoste, alături de o fată cu sindrom Down. O cheamă Onisia. Petrec mult timp împreună: „Aceasta este cea mai mare provocare pentru mine, ca mamă care este învățată să gestioneze cât mai bine viața fiului ei. Nu se cunosc foarte multe lucruri, nici măcar în cărțile de specialitate apărute în Occident, despre cum evoluează viața în doi pentru tinerii cu sindrom Down. Sunt fericită însă, alături de părinții Onisiei, când îi văd ținându-se de mână și zâmbind fericiți. Cred cu convingere că o persoană diferită nu trebuie nici izolată, nici tolerată, ci acceptată și integrată”, ne spune fericită, la rândul ei, mama lui Mihai. 
EXEMPLE DE BUNĂ PRACTICĂ ÎN INTEGRAREA COPIILOR CU CES

LINK-URI FILME EDUCAȚIONALE
CGE 2014 -,,Drepturi egale-Şanse egale": text, images, music, video | Glogster EDU - 21st century multimedia tool for educators, teachers and students

O lume mai buna pentru copiii cu dizABILITATI

